VDSS sklep Psp 470/2012
Sodna praksa Višjega delovnega in socialnega sodišča, 2013-01-17

ZDRAVSTVENO ZAVAROVANJE - CIVILNO PROCESNO PRAVO

bolniški stalež - stroški postopka - uspeh v sporu

Tožnik je s tožbenim zahtevkom uveljavljal, da se začasna nezmožnost za delo zaradi bolezni ugotovi za čas od 1. 11. 2010 do 6. 1. 2011. Ker je sodišče tožbenemu zahtevku delno ugodilo, tako da je ugotovilo bolniški stalež od 25. 11. 2010 do 6. 1. 2011, za čas pred 25. 11. 2011 pa tožbo zavrglo, je tožnik v sporu uspel le delno (70 %), tožnik ni upravičen do povračila celotnih stroškov postopka, temveč le delno glede na uspeh.

Pritožbi se ugodi in se sklep v II. točki glede stroškov postopka spremeni tako, da se znesek 1.037,04 EUR zniža na znesek 725,90 EUR.

Sodišče prve stopnje je s sodbo odločbo tožene stranke št. ... z dne 13. 12. 2010 odpravilo, odločbo tožene stranke št. ... z dne 23. 11. 2010 pa delno odpravilo in sicer glede datuma zaključka začasne nezmožnosti za delo in ugotovilo, da je tožeča stranka začasno nezmožna za delo za polni delovni čas zaradi bolezni od 25. 11. 2010 do 6. 1. 2011. S sklepom pa je tožbo v delu, s katerim zahteva tožeča stranka, da se ugotovi, da je začasno nezmožna za delo od 11. 11. 2010 do 24. 11. 2010, zavrglo (I. točka izreka) ter z II. točko izreka glede stroškov postopka sklenilo, da je tožena stranka dolžna v roku 15 dni tožeči stranki povrniti stroške postopka v višini 1.037,04 z zakonskimi zamudnimi obrestmi, ki tečejo od prvega dne po poteku 15 dnevnega roka dalje do plačila.

Zoper II. točko sklepa glede stroškov postopka, je pritožbo vložil toženec iz pritožbenega razloga bistvene kršitve določb pravdnega postopka. Ne strinja se, da je sodišče prve stopnje sklenilo, da je toženec dolžan tožniku v celoti povrniti priznane stroške postopka. Navaja, da je sodišče prve stopnje tožnikovemu tožbenemu zahtevku le delno ugodilo in da je zato glede na določbo drugega odstavka 154. člena ZPP, ob upoštevanju doseženega uspeha, ki znaša nekje 75 %, toženec dolžan tožniku povrniti ustrezen del priznanih stroškov, ne pa v celoti.

Po prvem odstavku 154. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) mora stranka, ki v pravdi ne uspe, nasprotni stranki in njenemu intervenientu povrniti stroške. V drugem odstavku citirane določbe pa je določeno, da če stranka deloma zmaga v pravdi, lahko sodišče glede na doseženi uspeh določi, da krije vsaka stranka svoje stroške, ali pa ob upoštevanju vseh okoliščin primera naloži eni stranki, naj povrne drugi stranki in intervenientu ustrezen del stroškov.

Iz tožnikovega tožbenega zahtevka (list. št. 23) izhaja, da je uveljavljal odpravo odločb toženca št. ... z dne 13. 12. 2010 in št. ... z dne 23. 11. 2010 in da se ugotovi, da je bil začasno nezmožen za delo za polni delovni čas od 11. 11. 2010 do 6. 1. 2011.

Sodišče je s sodbo odpravilo odločbo toženca št. ... z dne 13. 12. 2010 in odločbo št. ... z dne 23. 11. 2010  delno odpravilo ter ugotovilo, da je bil tožnik začasno nezmožen za delo za polni delovni čas zaradi bolezni od 25. 11. 2010 do 6. 1. 2011. S sklepom pa je tožbo v delu, s katerim zahteva tožnik, da se ugotovi, da je začasno nezmožen za delo od 11. 11. 2010 do 24. 11. 2010, zavrglo. Glede na tožnikov tožbeni zahtevek in takšno odločitev sodišča prve stopnje, tožnik s svojim tožbenim zahtevkom nedvomno ni uspel v celoti, pač pa je uspel le delno in sicer v višini 70 %, v preostalem delu v višini 30 % pa tožnik ni uspel.

Glede na to, da tožnik v pravdi ni v celoti uspel, temveč le delno, je tožnik v skladu z drugim odstavkom 154. člena ZPP upravičen do povračila stroškov postopka le delno in sicer sorazmerno glede na njegov uspeh v pravdi.

Na podlagi vsega obrazloženega je pritožbeno sodišče pritožbi toženca ugodilo in v skladu s peto alinejo 358. člena ZPP izpodbijani sklep v II. točki izreka glede stroškov postopka spremenilo tako, da je znesek 1.037,04 EUR, znižalo na znesek 725,90 EUR. Tako je toženec dolžan tožniku povrniti stroške postopka v višini 725,90 EUR z zakonskimi zamudnimi obrestmi, ki tečejo od prvega dne po poteku 15 dnevnega roka dalje do plačila, kot je odločilo sodišče prve stopnje. Ta dejstva (razen višine) niti niso bila sporna.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.